b"\n_START_ARTICLE_\nErich Hecke\n_START_SECTION_\nVida\n_START_PARAGRAPH_\nErich Hecke va n\xc3\xa9ixer a Buk, una ciutat propera a Posen quan encara era alemanya. El seu pare era arquitecte. Despr\xc3\xa9s d'acabar els seus estudis secundaris el 1905 a Posen, va ingressar a la Universitat de Breslau (avui Wroclaw, Pol\xc3\xb2nia), per\xc3\xb2 va continuar els seus estudis a les universitats de Berl\xc3\xadn (amb Edmund Landau) i G\xc3\xb6ttingen (amb David Hilbert. El 1910 va presentar la seva tesi doctoral en aquesta \xc3\xbaltima Universitat, sota la supervisi\xc3\xb3 de David Hilbert, amb el t\xc3\xadtol de Zur Theorie der Modulfunktionen von zwei Variablen und ihrer Anwendung auf die Zahlentheorie (Sobre la teoria de les funcions modulars de dues variables i les seves aplicacions a la teoria de nombres)._NEWLINE_Hecke va romandre uns anys a G\xc3\xb6ttingen com assistent de David Hilbert i Felix Klein i va obtenir la seva habilitaci\xc3\xb3 de professor el 1912. El 1915 va obtenir una pla\xc3\xa7a de professor a la Universitat de Basilea, per\xc3\xb2 el 1918 tornava a la Universitat de G\xc3\xb6ttingen. Aquest retorn va ser breu, ja que el 1919, en ser creada la Universitat d'Hamburg li van oferir la c\xc3\xa0tedra de matem\xc3\xa0tiques, que va acceptar malgrat altres ofertes que havia rebut de Berlin i del mateix G\xc3\xb6ttingen. Hecke va romandre a Hamburg la resta de la seva vida, tot i que va morir abans de tenir els seixanta anys._NEWLINE_Va ser editor de la revista Mathematische Annalen i conferenciant al Congr\xc3\xa9s Internacional del Matem\xc3\xa0tics de 1936. El 1938, en un any sab\xc3\xa0tic va ser professor visitant a les Universitats de Michigan i Princeton."